जयपुर. अजमेर रोड पर जयपुर डिपो में रखे बेकार टायरों में 2 माह में 3 बार आग लग गई है। तीनों बार आग अलसुबह एक ही समय लगी है और कई घंटे बाद इसकी सूचना अग्निशमन को मिली है। यहां करीब 22 हजार कंडम टायर 3 साल से पड़े हैं। इनका 3 साल से टेंडर नहीं हुआ तथा हाल ही में एक माह पहले टेंडर हुए थे, लेकिन ठेकेदार ने इन्हें नहीं उठाया। बुधवार को प्लांट में सुबह 3 बजे आग लगी और एक घंटे में दो दमकलों से इस पर काबू पाया गया। जांच किए जाने की बात कहकर रोडवेज अधिकारी हर बार पल्ला झाड़ लेते हैं और प्रशासन ने कोई एफआईआर दर्ज नहीं करवाई।
कोई साजिश तो नहीं?
एक ही समय एक जैसी आग लगने के कारण कई सवाल खड़े होते हैं। साथी कर्मचारी ही कहते हैं-घोटाले को छिपाने के लिए बार-बार आग लग रही है। टायरों का रोडवेज के पास सही लेखा-जोखा नहीं है। इसीलिए कर्मचारी ने ठेकेदार को टायर बेच दिए। अब आग लगाकर इस पर परदा डाला जा रहा है।
एक माह पहले ही हुआ था टेंडर : कंडम टायरों को बेचने के लिए रोडवेज प्रशासन ने एक माह पहले टेंडर जारी किया था। इन टायरों और बुरादे को 1 करोड़ रु. में बेचा जा चुका है, लेकिन ठेकेदार ने उठाया नहीं। इससे पहले आग लग गई।
हर साल आठ करोड़ के खरीदते हैं टायर| रोडवेज में हर साल करीब 8 करोड़ रु. के टायर खरीदे जाते हैं। 1.78 लाख किमी चलने के बाद टायर कंडम घोषित कर दिया जाता है। इस दौरान रोडवेज 2 बार लेयर चढ़ता है। रोडवेज में करीब साढ़े चार हजार बसें है और अमूमन एक बस में 7 टायर होते हैं।
यह काम आते हैं कंडम टायर| कंडम एक टायर करीब 360 रु. में बिकता हैं। ये टायर गुजरात में सबसे अधिक काम में आते हैं। अधिकारियों के अनुसार कंडम टायर खरीदने वाले इससे ऑयल निकालते हैं। सड़क बनाने में काम लेते हैं। टायर में मौजूद तार आदि को निकाल कर इन्हें जलाने के लिए दे देते हैं और कुछ ढंग के टायर बाजार में बेचे जाते हैं।
टायर प्लांट में आग किस कारण से लगी। इस बारे में मुझे जानकारी नहीं है। मेरा इससे कोई लेना देना नहीं है। -ज्योति चौहान, कार्यकारी निदेशक, ट्रैफिक
गर्म बुरादे की वजह से आग लगी है। इसमें ज्यादा नुकसान नहीं हुआ। एकसाथ गर्म बुरादा डालने की वजह से आग लग जाती है। पहले किस कारण से आग लगी। इसकी मुझे जानकारी नहीं है। -दीपिका मेघवाल, जीएम टायर
मंगलवार को रोडवेज ने विधानसभा में कहा था-टायर खरीदने के पैसे नहीं, पेंशन लाभ कहां से दें? बुधवार को फिर जल गए टायर
अजमेर रोड पर डिपो के टायर गोदाम में बुधवार को फिर आग लग गई। तीन साल से टेंडर नहीं हुआ, दो माह तीन बार आग लग चुकी है। ऐसा तब जबकि परिवहन विभाग ने मंगलवार को ही विधानसभा में बताया था रोडवेज के पास टायर-ट्यूब खरीदने को भी पैसे नहीं है, पेंशन परिलाभ कैसे दें? आए दिन जलने वाले टायरों से सवालों का धुआं उठता है। मौके पर मौजूद कर्मचारियों के मुताबिक जांच हो तो टायरों के इस राख में कई घोटाले मिलेंगे।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva